**Sociālās rehabilitācijas pakalpojums vardarbībā cietušiem pilngadīgiem cilvēkiem**

tiek sniegts saskaņā ar Ministru kabineta 2014.gada 23.decembra noteikumu Nr.790 „Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām”

Cietušo rehabilitācijas mērķis ir:

* nodrošināt cilvēkam psihosociālu palīdzību;
* novērtēt apdraudējumu un plānot drošības pasākumus;
* motivēt cilvēka sociālās funkcionēšanas spēju (ierobežotas cilvēka spējas strādāt, aprūpēt sevi, iekļauties sabiedrībā) atjaunošanai vai uzlabošanai;
* nostiprināt vai atjaunot cilvēka sociālās funkcionēšanas spējas.

**Cietušo rehabilitācijas pakalpojumu sniedz vienā no šādiem veidiem:**

1. sociālās rehabilitācijas kursa veidā – līdz 30 dienām sociālās rehabilitācijas **institūcijā ar izmitināšanu** (turpmāk – cietušo rehabilitācijas pakalpojums institūcijā);

Cietušo rehabilitācijas pakalpojumu institūcijā var pagarināt līdz 60 dienām pēc personas pamatota iesnieguma saņemšanas pašvaldības sociālajā dienestā, ja persona ir atzīta par cietušo ar vardarbību saistīta administratīvā pārkāpuma lietvedības ietvaros vai ar vardarbību vai vardarbības piedraudējumu saistīta kriminālprocesa ietvaros;

1. **individuālu konsultāciju veidā** – ne vairāk par desmit 45 minūtes ilgām psihologa, jurista vai sociālā darbinieka konsultācijām, kuras var saņemt arī krīzes centrā bez izmitināšanas (turpmāk – cietušo rehabilitācijas pakalpojums dzīvesvietā).

pēc personas pamatota iesnieguma saņemšanas pašvaldības sociālajā dienestā cietušo rehabilitācijas pakalpojumu dzīvesvietā var palielināt par desmit psihologa, jurista vai sociālā darbinieka konsultācijām.

**Sociālās rehabilitācijas pakalpojumu persona var pieprasīt** institūcijā, kas reģistrēta sociālo pakalpojumu sniedzēju reģistrā (piemēram, krīzes centrā, ģimenes atbalsta centrā), vai sociālajā dienestā, ja:

* tā pārcietusi pret sevi vai tuvinieku vērstu vardarbību un tai ir psiholoģiskas traumas pazīmes, kuru dēļ traucēta sociālā funkcionēšana sabiedrībā;
* tā ir atzīta par cietušo ar vardarbību saistīta administratīvā pārkāpuma lietvedības ietvaros vai ar vardarbību vai vardarbības piedraudējumu saistīta kriminālprocesa ietvaros;
* ir pieņemts tiesas vai tiesneša lēmums par pagaidu aizsardzību pret vardarbību vai policijas lēmums par nošķiršanu.

**Lai saņemtu cietušo rehabilitācijas pakalpojumu**, persona vai tās likumiskais pārstāvis sociālās rehabilitācijas institūcijā vai sociālajā dienestā iesniedz:

* iesniegumu;
* ja ir - izmeklētāja, prokurora, izmeklēšanas grupas dalībnieka vai administratīvā pārkāpuma lietu izskatījušās institūcijas (amatpersonas) lēmumu (kopiju) vai [Kriminālprocesa likumā](http://likumi.lv/ta/id/107820-kriminalprocesa-likums) noteiktajā gadījumā – tiesas lēmumu (kopiju) par personas atzīšanu par cietušo (ja tāds ir);
* ja ir - tiesas vai tiesneša lēmumu (kopiju) par pagaidu aizsardzību pret vardarbību vai policijas lēmumu (kopiju) par nošķiršanu (ja tāds ir).

Speciālists sagatavo atzinumu piecu darbdienu laikā pēc personas iesnieguma saņemšanas.

Sociālās rehabilitācijas institūcija pēc speciālista atzinuma saņemšanas nekavējoties nosūta iepriekšminētos dokumentus un atzinumu sociālajam dienestam.

Pēc šo dokumentu saņemšanas sociālais dienests piecu darbdienu laikā pieņem lēmumu:

* par cietušo rehabilitācijas pakalpojuma piešķiršanu, tā saņemšanas laiku, kā arī, ja nepieciešams, transporta izmaksu kompensācijas apjomu, ja persona saņem cietušo rehabilitācijas pakalpojumu dzīvesvietā;
* par cietušo rehabilitācijas pakalpojuma piešķiršanu un personas uzņemšanu cietušo rehabilitācijas pakalpojuma saņēmēju rindā sociālajā dienestā, kurā persona ir vērsusies;
* par atteikumu piešķirt cietušo rehabilitācijas pakalpojumu, ja:
  + personas statuss vai iesniegtie dokumenti (arī pēc precizējošas informācijas saņemšanas) neatbilst šo noteikumu prasībām;
  + pēc iepriekšējā cietušo rehabilitācijas pakalpojuma saņemšanas nav pagājuši 12 mēneši, izņemot gadījumus, ja personai veselības stāvokļa dēļ ilgāk nekā mēnesi nepieciešams uzturēties ārstniecības iestādē; persona ievietota valsts vai pašvaldības finansētā ilgstošas sociālās aprūpes un sociālās rehabilitācijas institūcijā, atrodas ieslodzījuma vietā ilgāk nekā vienu mēnesi vai zināms, ka soda izciešana būs ilgāka par vienu mēnesi; persona pakalpojumu nevar saņemt sava veselības stāvokļa vai citu pamatotu iemeslu dēļ;
  + šo noteikumu speciālista atzinumā norādīts, ka personai pirms cietušo rehabilitācijas pakalpojuma saņemšanas nepieciešams iesaistīties citos atbalsta pasākumos vai sociālās rehabilitācijas programmās.

Ja persona iesniegusi tiesas vai tiesneša lēmumu (kopiju) par pagaidu aizsardzību pret vardarbību vai policijas lēmumu (kopiju) par nošķiršanu, tai ir tiesības cietušo rehabilitācijas pakalpojumu saņemt steidzamības kārtā.

Ar vardarbību pret cietušo Ministru kabineta 2014.gada 23.decembra noteikumu Nr.790 **„Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām”** izpratnē jāsaprot:

* **fiziska vardarbība;**
* **seksuāla vardarbība** *- vagināla, anāla vai orāla seksuāla penetrācija citas personas ķermenī, kas notiek bez šīs personas piekrišanas, izmantojot jebkuru ķermeņa daļu vai priekšmetu vai cita veida seksuālas darbības ar cilvēku, kas notiek bez šī cilvēka piekrišanas vai cita cilvēka piespiešana veikt seksuālas darbības ar trešo personu bez šī pēdējā minētā cilvēka piekrišanas;*
* **ekonomiska vardarbība** *- izpaužas, kad varmāka padara cietušo par finansiāli atkarīgu cilvēku. Par to liecina šādas pazīmes: pilnīga kontrole pār finanšu resursiem, tostarp personiskajiem, neļauj piedalīties ar naudu saistītu lēmumu pieņemšanā, aizliedz mācīties vai strādāt. Šāda vardarbība var atstāt nopietnas sekas ilgtermiņā. Piemēram, ja cietušajam nav naudas, ir grūtāk rast izeju no situācijas. Pat pēc attiecību pārtraukšanas cietušais izjūt finansiālās vardarbības sekas, īpaši, ja ir jāsedz parāds vai jāapmaksā kopdzīvē saņemtie rēķini. Ja cietušajam nav bijusi iespēja izglītoties vai strādāt, tad var būt grūti sākt darba gaitas, kā rezultātā draud nabadzība;*
* **emocionāla vardarbība** *- tīša rīcība, ar kuru, izmantojot piespiešanu vai draudus, nopietni kaitē cilvēka psiholoģiskajai integritātei; psiholoģiskā vardarbība bieži notiek pirms fiziskās un seksuālās vardarbības starp tuviniekiem (vardarbība ģimenē) vai tās laikā. Taču tā var notikt arī citā vidē, piemēram, darbavietā vai skolā;*
* **fiziskas vai seksuālas vardarbības draudi** *- tāda tīša rīcība, kad pret citu cilvēku vairākkārt tiek vērsti draudi, kas liek šim cilvēkam baidīties par savu drošību;*
* **vardarbīga kontrole** *- tāda darbība vai darbību kopums, kas ietver aizskaršanu, seksuālu piespiešanu, draudus, pazemošanu, iebiedēšanu vai citas vardarbīgas darbības, kuru mērķis ir kaitēt, sodīt vai iebiedēt aizskarto cilvēku.  Tā ir jebkāda tāda atkārtota draudīga izturēšanās pret konkrētu cilvēku, kas iedveš šim cilvēkam bailes. Draudīga izturēšanās var būt vairākkārtēja cita cilvēka izsekošana, iesaistīšanās nevēlamā saskarsmē ar citu cilvēku vai paziņošana citam cilvēkam par to, ka tas tiek novērots. Tā var būt fiziska sekošana vardarbības upurim, ierodoties viņa darbavietā, sporta vai izglītības iestādē, kā arī sekošana vardarbības upurim virtuālajā pasaulē (tērzētavās, sociālo tīklu tīmekļa vietnēs u. c.). Iesaistīšanās nevēlamā saskarsmē ir arī aktīva sazināšanās ar vardarbības upuri, izmantojot jebkādus pieejamos sakaru līdzekļus, tostarp mūsdienu sakaru līdzekļus un IST. Turklāt draudīga izturēšanās var būt arī tāda rīcība kā cita cilvēka īpašuma demolēšana, tā personisko lietu bojāšana, uzbrukumi cilvēka iemīļotam dzīvniekam, viltotas identitātes izveidošana vai nepatiesas informācijas izplatīšana tiešsaistē.*